Botswana-polisie skiet nege dood(Argieffoto: Hansie Linde) Van die nege mans wat Woensdag in ŉ skietgeveg met die polisie in Gaborone, Botswana, dood is, is Suid-Afrikaners. ŉ Wilde skietgeveg het by die Main Mall uitgebreek nadat 11 gewapende mans ŉ transitovoertuig aangeval het. Volgens Dipheko Motube, polisiewoordvoerder in Botswana, het die rowers met sowat 986 000 pula (amper R1,3 miljoen) van die toneel gevlug. Polisiebeamptes het die rowers agtervolg en ŉ skietgeveg het uitgebreek waartydens nege van die rowers doodgeskiet is. ŉ 30-jarige vrou van Botswana, wat saam met die rowers was, is in hegtenis geneem. Daar is op vier pistole en ŉ AK-47 beslag gelê. ŉ Onbekende bedrag kontant is ook teruggekry. Dit is nie duidelik wat van die ander twee rowers geword het nie en die polisie het ook nie bekend gemaak hoeveel van die slagoffers Suid-Afrikaanse burgers was nie. Dit kom net twee dae nadat agt transitorowers tydens ŉ skietgeveg met die polisie in Rosettenville, Johannesburg, dood is. Agt verdagtes is ook tydens dié voorval in hegtenis geneem. Volgens die polisie was daar ’n groep van 25 transitorowers en is daar inligting ontvang dat hulle van plan was om ’n geldwa te beroof, waarna polisiebeamptes hulle begin dophou het en toe Maandagmiddag toegeslaan het. Die rowers is glo van KwaZulu-Natal, Zimbabwe en Botswana.